作者:儲光羲
標題:明妃曲四首
內容:西行隴上泣胡天，南向雲中指渭川。毳幕夜來時宛轉，何由得似漢王邊。胡王知妾不勝悲，樂府皆傳漢國辭。朝來馬上箜篌引，稍似宮中閑夜時。日暮驚沙亂雪飛，傍人相勸易羅衣。強來前殿看歌舞，共待單於夜獵歸。彩騎雙雙引寶車，羌笛兩兩奏胡笳。若為別得橫橋路，莫隱宮中玉樹花。